*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 9ης Μαρτίου 1988

σχετικά με τα μέτρα προστασίας της υγείας όσον αφορά την κυανή γλώσσα στον Καναδά

(88/212/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των προβλημάτων υγειονομικού και κτηνιατρικού ελέγχου κατά τις εισαγωγές βοοειδών και χοιρείων και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 87/64/ΕΟΚ (2), και ιδίως το άρθρο 7,

Εκτιμώντας:

ότι η απόφαση 83/494/ΕΟΚ της Επιτροπής (3) προβλέπει ότι τα κράτη μέλη θα επιτρέψουν την εισαγωγή βοοειδών από τον Καναδά υπό ορισμένους όρους·

ότι, ωστόσο, σύμφωνα με το άρθρο 6 της οδηγίας 72/462/ΕΟΚ, τα κράτη μέλη δεν επιτρέπουν την εισαγωγή βοοειδών παρά μόνον αν προέρχονται από τρίτες χώρες απαλλαγμένες, κατά τους τελευταίους δώδεκα μήνες, κυρίως από κυανή γλώσσα·

ότι το άρθρο 7 της οδηγίας 72/462/ΕΟΚ προβλέπει ότι η εφαρμογή των διατάξεων του άρθρου 6 της εν λόγω οδηγίας μπορεί να περιορισθεί μόνο σε ένα τμήμα του εδάφους μιας τρίτης χώρας·

ότι διαπιστώθηκαν κρούσματα κυανής γλώσσας στην περιοχή Okanagan Valley της επαρχίας British Columbia στον Καναδά· ότι η περιοχή αυτή έχει ειδικά γεωγραφικά και κλιματολογικά χαρακτηριστικά που περιορίζουν την ασθένεια αυτή σε μια έκταση εντός της περιοχής·

ότι διαπιστώθηκε, μέσω επίσημων ορολογικών εξετάσεων που πραγματοποιήθηκαν για πολλά χρόνια, ότι η ασθένεια δεν εξαπλώθηκε πέραν της περιοχής Okanagan Valley·

ότι το υπόλοιπο έδαφος του Καναδά μπορεί να θεωρηθεί απαλλαγμένο από κυανή γλώσσα·

ότι οι κτηνιατρικές αρχές του Καναδά παρείχαν ικανοποιητικές εγγυήσεις ότι τα βοοειδή τα οποία έτυχε, κάποια στιγμή, να βρεθούν στη μολυσμένη περιοχή δεν θα εξαχθούν στην Κοινότητα·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 1 της οδηγίας 83/494/ΕΟΚ, τα κράτη μέλη δεν θα επιτρέψουν την εισαγωγή βοοειδών από το τμήμα του εδάφους του Καναδά που περιγράφεται στο παράρτημα.

Άρθρο 2

Το πιστοποιητικό υγείας που αναφέρεται στο παράρτημα Α της απόφασης 83/494/ΕΟΚ συμπληρώνεται ως εξής:

«Βοοειδή που πληρούν τους όρους της απόφασης 88/212/ΕΟΚ της Επιτροπής της 9ης Μαρτίου 1988 σχετικά με μέτρα προστασίας της υγείας όσον αφορά την κυανή γλώσσα στον Καναδά.»

Άρθρο 3

Η εφαρμογή των άρθρων 1 και 2 θα εξετασθεί εκ νέου σύμφωνα με τη διαδικασία που προβλέπει το άρθρο 29 της οδηγίας 72/462/ΕΟΚ το αργότερο μέχρι τις 31 Δεκεμβρίου 1988.

Η εξέταση αυτή θα γίνει βάσει πληροφοριών που θα διαβιβάσουν οι αρχές του Καναδά.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 9 Μαρτίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 302 της 31. 12. 1972, σ. 28.

(2) ΕΕ αριθ. L 34 της 5. 2. 1987, σ. 52.

(3) ΕΕ αριθ. L 273 της 6. 10. 1983, σ. 37.

ΠΑΡΑΡΤΗΜΑ

Περιοχή Okanagan Valley της British Columbia

Από ένα σημείο της μεθορίου Καναδά/Ηνωμένων Πολιτειών

120° 15 γεωγραφικό μήκος - 49° γεωγραφικό πλάτος,

προς βορρά μέχρι ένα σημείο

119° 35γεωγραφικό μήκος - 50° 30 γεωγραφικό πλάτος,

προς βορειοανατολάς μέχρι ένα σημείο

119° γεωγραφικό μήκος - 50° 45 γεωγραφικό πλάτος,

προς νότο μέχρι ένα σημείο της μεθορίου Καναδά/Ηνωμένων Πολιτειών

118° 15 γεωγραφικό μήκος - 49° γεωγραφικό πλάτος.